欧阳修
送昙颖归庐山
吾闻庐山久，欲往世俗拘。
昔岁贬夷陵，扁舟下江湖。
八月到湓口，停帆望香炉。
香炉云雾间，杳霭疑有无。
忽值秋日明，彩翠浮空虚。
信哉奇且秀，不与灊霍俱。
偶病不时往，中流但踟蹰。
今思尚髣髴，恨不传画图。
昙颖十年旧，风尘客京都。
一旦不辞诀，飘然卷衣裾。
山林往不返，古亦有吾儒。
西北苦兵战，江南仍旱枯。
新秦又攻寇，京陕募兵夫。
圣君念苍生，贤相思良谟。
嗟我无一说，朝绅拖舒舒。
未能膏鼎镬，又不老菰蒲。
羡子识所止，双林归结庐。